AARHUS: Århus Stiftstidende har flere gange tidligere skrevet om den omstridte iværksætter og "Champagnedreng", Søren Bælum, der fra lokaler på Axel Gruhns Vej i Højbjerg har åbnet og lukket en stribe webbutikker sammen med sin mor. Og at en række anmeldelser mod Styled.dk i øjeblikket bliver efterforsket af Østjyllands Politi.

Nu ser det ud til, at han har forsøgt at tjene penge på coronafrygten. Det skriver Børsen.

Ifølge Børsen har Søren Bælum gennem hjemmesider på tværs af mindst syv lande markedsført håndsprit, som påstås at kunne bekæmpe coronavirus i helt op til fire timer.

Herhjemme er det sket på webshoppen Krejlerkalle.dk, hvor 300 ml håndsprit havde en førpris på 600 kroner, og nu var nedsat med 50 procent. Men førprisen var en fiktiv pris. Derudover stod der, at tilbuddet "kun gælder i 24 timer", selv om prisen var den samme flere dage i træk.

Webbutikken Krejlerkalle.dk har adresse på Axel Gruhns Vej 10 M i Højbjerg ligesom Styled.dk. Via CVR-registeret kan man se, at Krejlerkalle.dk's CVR-nummer ejes af Compify ApS, hvilket er et af Søren Peter Fibiger Bælums firmaer.

Det var lignende omstridte markedsføringsmetoder, som fik kunderne til at kontakte Århus Stiftstidende og melde Styled.dk til Forbrugerombudsmanden. Derudover klagede kunder over at modtage billige kopivarer, at pengene blev trukket, før varen var afsendt og ikke at få deres penge igen, når de returnerede deres varer.

På Krejlerkalle.dk kan man i dag kun købe håndsprit i 5 liters dunke.

Århus Stiftstidende har forsøgt at få en kommentar fra Søren Bælum og krejlerkalle.dk. Men ingen er vendt tilbage på henvendelsen.

Til Børsen siger Søren Bælum, at han har lukket for salget af håndsprit igen, og at førprisen var listepriser.